Ka tsela e e tshwanang, batho ba ba nang le botlhale jwa bomodimo ba a itse gore botsala jwa mmatota bo ikaegile ka go bontshana tlotlo le go se nne megagaru, mme botsala joo ga bo fele fa dikhumo di fela. Go na le moo, bo a nonofa fa nako e ntse e tsamaya. Diane 17:17 ya re: “Molekane wa boammaaruri o lorato ka dinako tsotlhe.” Mo godimo ga moo, motho yo o botlhale o leka ka natla go itumedisa Modimo. O a itse gore Modimo ga a kgatlhwe ke ditebego tsa ka fa ntle mme o leba “motho wa sephiri wa pelo”—se re leng sone mo teng. (1 Petere 3:4) Ka jalo, motho yono o leka ka natla go nna le dinonofo tse di kgatlhang tse di amanang le “botho jo bosha” jo Baebele e buang ka jone. (Baefeso 4:24) Mika 6:8 e umaka dingwe tsa dinonofo tseno fa e re: “Jehofa o kopa eng mo go wena fa e se gore o dire tshiamiso le go rata bopelonomi le go nna le boingotlo fa o tsamaya le Modimo wa gago?”